Det får ikke bugt med al hashhandlen, når man slår ned på den åbenlyse hashhandel, som især finder sted på og omkring Christiania.

Sådan lyder vurderingen fra Jakob Demant, som er lektor ved Sociologisk Institut på Københavns Universitet og forsker i rusmidler.

Justitsminister Søren Pind (V) mener, det skal være lettere for politiet at få ram på hashhandlerne på gadeplan.

Derfor foreslår han, at man blandt andet indfører zoneforbud, så personer, der tidligere er anholdt for eksempelvis at sælge stoffer i et bestemt område, kan blive straffet for at færdes der, skriver Berlingske.

Den slags værktøjer, som sigter mod at slå ned på den åbenlyse hashhandel, vil dog ikke nødvendigvis betyde et mindre hashsalg, vurderer Jakob Demant.

- Det meste af hashhandlen foregår i lukkede netværk og siver så ned til at være det, vi kalder venskabshandel. Det vil sige, at meget af hashen slet ikke skifter hænder i et offentligt forum, siger han.

Læs også : LA vil legalisere hash i stedet for at have zoneforbud

Han peger samtidig på risikoen for, at hashhandlen blot flytter til det skjulte.

- Vi ser i øjeblikket, at handlen på mørkenettet stiger med mange hundrede procent om året, og den største kategori af stoffer, der bliver handlet, er cannabis, så meget tyder på, at der vil ske en overflytning, siger han.

Justitsminister Søren Pind foreslår, at det skal som udgangspunkt kunne give mellem 7 og 40 dages fængsel at overtræde et zoneforbud. Forslaget får opbakning fra både Socialdemokraterne, Dansk Folkeparti og De Konservative.